นลท.ขายลดเสี่ยงก่อนหยุดยาว ฉุด SET ปิดลบ 1 จุด
SET ปิดลบ 1.41 จุด แกว่งพักฐานก่อนเข้าช่วงวันหยุดยาว จากแรงขายลดความเสี่ยงหลังกังวลสถานการณ์ทางการเมืองในอังกฤษจากกรณีที่นางลิซ ทรัสส์ นายกรัฐมนตรีลาออก ขณะที่ทิศทางดัชนีตลาดหุ้นไทยในสัปดาห์หน้ามองว่ามีโอกาสไซด์เวย์ในทิศทางขาขึ้น พร้อมให้แนวรับที่ 1,575-1,570 จุด และ แนวต้าน 1,610-1,620 จุด
SET ปิดลบ 1.41 จุด แกว่งพักฐานก่อนเข้าช่วงวันหยุดยาว จากแรงขายลดความเสี่ยงหลังกังวลสถานการณ์ทางการเมืองในอังกฤษจากกรณีที่นางลิซ ทรัสส์ นายกรัฐมนตรีลาออก ขณะที่ทิศทางดัชนีตลาดหุ้นไทยในสัปดาห์หน้ามองว่ามีโอกาสไซด์เวย์ในทิศทางขาขึ้น พร้อมให้แนวรับที่ 1,575-1,570 จุด และ แนวต้าน 1,610-1,620 จุด
21 ต.ค. 2565

โดยฝ่ายนักวิเคราะห์ กล่าวว่า ตลาดหุ้นไทยวันนี้แกว่งพักฐานก่อนเข้าช่วงวันหยุดยาว และตลาดหุ้นยุโรปเปิดมาปรับลงจากแรงขายลดความเสี่ยงหลังกังวลสถานการณ์ทางการเมืองในอังกฤษจากกรณีที่นางลิซ ทรัสส์ นายกรัฐมนตรีลาออก อีกทั้งดาวโจนส์ฟิวเจอร์สลดลงตอบรับ Snap Inc. บริษัทสื่อสังคมออนไลน์รายงานตัวเลขรายได้น่าผิดหวัง
สำหรับปัจจัยที่ยังต้องติดตามต่อเนื่อง คือ การทยอยประกาศผลประกอบการบริษัทจดทะเบียนไตรมาส 3/65 โดยรวมกลุ่มแบงก์ที่ประกาศออกมาแล้วทำได้ค่อนข้างดี แม้ว่า SCB และ KBANK จะแย่กว่าคาดบ้าง ด้านปัจจัยต่างประเทศ ติดตามการรายงานตัวเลข GDP ไตรมาส 3/65 ของสหรัฐที่ตลาดคาดโต 2.2% อาจทำให้หลุดจากแนวโน้มเศรษฐกิจถดถอย หลังจาก GDP ครึ่งปีแรกติดลบ รวมไปถึงการประชุมธนาคารกลางยุโรป (ECB) คาดปรับขึ้นดอกเบี้ย 0.75% ซึ่งจะหนุนให้ค่าเงินยูโรแข็งค่าขึ้น และเงินดอลลาร์สหรัฐอ่อนค่าลง
ขณะที่ทิศทางดัชนีตลาดหุ้นไทยในสัปดาห์หน้ามองว่ามีโอกาสไซด์เวย์ในทิศทางขาขึ้น พร้อมให้แนวรับที่ 1,575-1,570 จุด และ แนวต้าน 1,610-1,620 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
EA มูลค่าการซื้อขาย 3,859.62 ล้านบาท ปิดที่ 95.50 บาท เพิ่มขึ้น 2.00 บาท
KBANK มูลค่าการซื้อขาย 2,693.93 ล้านบาท ปิดที่ 146.00 บาท ลดลง 2.50 บาท
BBL มูลค่าการซื้อขาย 2,440.28 ล้านบาท ปิดที่ 142.00 บาท ลดลง 1.00 บาท
PCC มูลค่าการซื้อขาย 2,314.49 ล้านบาท ปิดที่ 3.42 บาท ลดลง 0.58 บาท
ADVANC มูลค่าการซื้อขาย 2,197.16 ล้านบาท ปิดที่ 187.00 บาท ลดลง 2.00 บาท